Κομπόστα αχλάδι
Το ευχάριστο και βολικό με τούτη την κομπόστα είναι ότι περιέχει ελάχιστη ζάχαρη, και έτσι, όταν θα την ανοίξετε, μπορείτε να φάτε τα αχλαδάκια.
3 - 4 κιλά αχλάδια κρυστάλλια, μέτρια σε μέγεθος, 6 κουτ. σούπας ζάχαρη , 1 λοβός βανίλιας (ή 1 κάψουλα βανιλίνης, με διαφορετικό αρωματικό αποτέλεσμα), χυμός από 1 - 2 λεμόνια + 3 κουτ. γλυκού επιπλέον, για τα βάζα, 6 καρφάκια γαρίφαλου
Για να φτιάξουμε κομπόστα αχλάδι, καθαρίζουμε προσεκτικά τα αχλάδια. Από το κάτω μέρος τους αφαιρούμε με το ειδικό κυλινδρικό εργαλείο ή με ένα μυτερό μαχαιράκι τον πυρήνα με τα κουκούτσια.Βάζουμε σε μια λεκανίτσα (που να χωράει άνετα τα αχλάδια) νερό, το χυμό από 1 - 2 λεμόνια και βάζουμε μέσα τα καθαρισμένα αχλάδια, για να μη μαυρίσουν.Μόλις τελειώσουμε το καθάρισμα, μοιράζουμε προσεκτικά τα αχλάδια στα αποστειρωμένα γυάλινα βάζα.Προσθέτουμε 1 κουτ. γλυκού χυμό λεμονιού στο κάθε βάζο και -αν θέλουμε- από 2 γαρίφαλα. Γεμίζουμε με νερό, αφήνοντας 1 εκ. από το χείλος.Σε κάθε βάζο βάζουμε από 2 κουτ. σούπας ζάχαρη. Σκίζουμε το λοβό της βανίλιας κατά μήκος και με ένα μαχαιράκι καθαρίζουμε το εσωτερικό. Το χωρίζουμε σε τρία ίσα μέρη και βάζουμε από ένα κομμάτι σε κάθε βάζο. Κλείνουμε καλά τα βάζα με το καπάκι τους.Στρώνουμε στον πυθμένα μιας βαθιάς και φαρδιάς κατσαρόλας μια χοντρή πετσέτα.Τυλίγουμε κάθε βάζο ξεχωριστά με μια πετσέτα, σφιχτά, και τα βάζουμε στην κατσαρόλα.Προσθέτουμε νερό στην κατσαρόλα μέχρι να φτάσει ως τα καπάκια των βάζων. Βάζουμε την κατσαρόλα με τα βάζα και το νερό να βράσουν σε δυνατή φωτιά και, όταν το νερό κοχλάσει, χαμηλώνουμε τη φωτιά στο μέτριο και βράζουμε για 1 ώρα, χωρίς να σκεπάσουμε την κατσαρόλα. Φροντίζουμε να αναπληρώνουμε το νερό που εξατμίζεται από την κατσαρόλα με βραστό, ώστε η στάθμη του να φτάνει κάθε φορά ως τα καπάκια. Βγάζουμε τα βάζα από την κατσαρόλα, προσεκτικά, πιάνοντάς τα με γάντια φούρνου, τα αφήνουμε αναποδογυρισμένα να κρυώσουν εντελώς και ύστερα τα φυλάμε στο ντουλάπι. Όταν ανοίξουμε τα βάζα με την κομπόστα αχλάδι, τα διατηρούμε στο ψυγείο.
Αχλάδι,Ζάχαρη,Λεμόνι,Vegan,Νηστίσιμα,Χορτοφαγικά,Χωρίς γαλακτοκομικά,Χωρίς γλουτένη